《舟过青县用吴天章山人青县题壁韵诗》
清代·钱陈群

山人出山曾此来，黄鸡紫蟹颜一开。我今归舟从此去，西风瑟瑟催装絮。

故原荒径复何如，昨夜梦接山中书。我本无心学张翰，笑将华组换鲈鱼。

作者简介：（1686—1774）浙江嘉兴人，字主敬，号香树，一号柘南居士。钱纶光子。康熙六十年进士。授编修。官至刑部右侍郎。深受乾隆帝知遇，进诗必赐和，与沈德潜并称为江南二老。卒谥文端。有《香树斋诗文集》。